Document ID: /roh_data/filtered/fineweb-2-filterrobots_roh.jsonl.gz/23900

I dat plirs motivs persuenter ch’il pass è stà serrà blers dis. L’aura ha varià, vul dir cura ch’i era bell’aura en il nord era quai trid’aura en il sid. Il privel da lavinas è stà considerabel durant 84 dis, passà 20 dapli che durant l’enviern 2013/14. E la finala han ils collavuraturs da la Pro Lucmagn gì da cumbatter cun glatsch en la galaria sin il pass dal Lucmagn.
Nagin nov concept da segirtad
Malgrà la critica ch’il pass è stà serrà uschè bler, na veglia la Pro Lucmagn betg midar il concept da segirtad di Peter Binz. El spera dentant che las regenzas dal Tessin e dal Grischun prendian mesiras per tegnair avert dapli il pass dal Lucmagn. Saja quai cun prolungar la galaria dal pass da la vart nord ubain cun siglientar lavinas en il sid. Dacurt han era deputadas e deputads en il Cussegl grond pretendì che la regenza grischuna prendia mesiras per meglierar la situaziun dal pass l’enviern.